28ο Συνέδριο Ελικοβακτηριδίου του πυλωρού και λοιπών λοιμώξεων πεπτικού
2023-04-07 - 2023-04-09
Αποτελεί ιδιαίτερη τιμή για εμένα να προλογίζω το 28ο Συνέδριο της Εταιρείας μας. Η Εταιρεία μας μετονομάζεται πλέον σε Ελληνική Εταιρεία Μελέτης του Ελικοβακτηριδίου του Πυλωρού και του Ανθρώπινου Μικροβιώματος (ΕΜΕΑΜ). Η μετονομασία υπογραμμίζει ότι η εταιρεία μας αγκαλιάζει στο επίπεδο της μέγιστης ευθύνης το σύνολο της επιστημονικής κοινότητας θέτοντας ως αντικείμενο το ανθρώπινο μικροβίωμα που αποτελεί το μεγαλύτερο πεδίο της σύγχρονης επιστημονικής έρευνας. Σκοπός του συνεδρίου μας είναι να θέσει τις νέες προοπτικές της ΕΜΕΑΜ ως μία εταιρεία που στοχεύει αφενός στη συνεχιζόμενη ιατρική εκπαίδευση και αφετέρου στο συντονισμό της υψηλού επιπέδου ιατρικής έρευνας στην Ελλάδα για το ανθρώπινο μικροβίωμα. Η ΕΜΕΑΜ οφείλει να έχει πάντα ως κορμό της προσπάθειάς της τους Έλληνες γαστρεντερολόγους και να αγκαλιάζει ενεργητικά το σύνολο των επιστημόνων των βιολογικών επιστημών που μελετούν τη σχέση των ασθενειών με τις μεταβολές του ανθρώπινου μικροβιώματος. Το φετινό πρόγραμμα του συνεδρίου μας περιλαμβάνει μία μεγάλη σειρά από παρουσιάσεις των πλέον σύγχρονων δεδομένων για τη βιολογία και θεραπευτική της λοίμωξης από το Ελικοβακτηρίδιο του Πυλωρού και από το Clostridioides diffiicile. Παράλληλα παρουσιάζονται οι σύγχρονες θεραπευτικές προσεγγίσεις για τη διατήρηση της ποικιλότητας του ανθρώπινου μικροβιώματος αλλά και οι μεταβολές που προκαλεί η θεραπεία με τους βιολογικούς παράγοντες. Καλούμε το σύνολο της Ελληνικής επιστημονικής κοινότητας και ιδιαίτερα τους νέους μας να γίνουν μέλη της ΕΜΕΑΜ και να συνδράμουν στην προσπάθειά μας.
Καθηγητής Ε. Ι. Γιαμαρέλλος-Μπουρμπούλης
Πρόεδρος της Οργανωτικής Επιτροπής
του 28ου Συνεδρίου ΕΕΜΕΛΟΠ 2023
Πρόγραμμα ΣυνεδρίουΦόρμα εγγραφής
